 RAIS John Magufuli amemteua Dk Leonard Chamriho kuwa Mwenyekiti wa Bodi ya Ushauri ya Uwekezaji wa Mapato ya Mafuta na Gesi.Dk Chamriho ni Katibu Mkuu wa Uchukuzi katika Wizara ya Ujenzi, Uchukuzi na Mawasiliano. Taarifa iliyotolewa na Katibu Mkuu Kiongozi Balozi Dk John Kijazi jana ilisema pamoja na uteuzi wa Mwenyekiti, Rais Magufuli amewateua wajumbe wanne wa bodi hiyo. Wajumbe hao ni Casmir Sumba Kyuki ambaye ni Katibu Mtendaji wa Tume ya Kurekebisha Sheria na Dk Suleiman Missango ambaye ni Mkurugenzi wa Utafiti wa Uchumi na Sera wa Benki Kuu ya Tanzania (BOT).Wengine ni Safiel Fahamuel Msomvu ambaye ni Kaimu Meneja Uwekezaji wa Shirika la Maendeleo ya Petroli Tanzania (TPDC) na Dk Mussa Budeba ambaye ni Mhadhiri wa Chuo Kikuu cha Dar es Salaam (UDSM).Taarifa hiyo ya Balozi Kijazi ilieleza kuwa uteuzi wa Dk Chamriho na Wajumbe hao ulianza Septemba, 25, mwaka huu.